<classify> Klabu ya Yanga imekuja na maazimio kadhaa kufuatia mkutano baina ya Mwenyekiti wa klabu hiyo Mshindo Msolla na viongozi wa matawi uliofanyika makao makuu ya klabu hiyo, Jangwani jijini Dar es Salaam Mkutano huo ulikua na lengo moja kuhamasisha amani na umoja ndani ya Yanga kuelekea mechi na Zesco pamoja na mechi 37 za ligi kuu zilizobaki. Maazimio hayo ni pamoja na matawi yasaidiane pamoja na klabu kuhakikisha Yanga inashinda mechi zake zote zilizobaki za ligi kuu pamoja na mechi ya Kimataifa Vile vile kuleta umoja wa klabu tuondoe makundi makundi yote yaliyokuwepo Wakati wa uchaguzi na Sasa Yanga iwe moja atakayechochea makundi kupelekwa Kamati ya Nidhamu kushugulikiwa Wameazimia pia mpaka kufikia mwezi Desemba, matawi yote yawe yamefanya uchaguzi, ambapo katika kuhakikisha suala hilo linasimamiwa vizuri, Mwenyekiti wa klabu hiyo Mshindo Msolla yupo mbioni kuunda Kamati ya Matawi na wanachama itakayokua inasimamia Masuala ya Matawi na wanachama kwa ujumla. Kadhalika wametoa pongezi kwa kitendo cha kamati mpya ya utendaji kuingia mikataba zaidi ya minne ndani ya miezi minne, jambo ambalo linaleta tija kwa ustawi wa uchumi wa klabu hiyo. Maazimio mengine ni pamoja na; Ukarabati jengo la klabu hiyo utaanza muda sio mrefu na utafanywa na Kampuni ya GSM kwa kua moja ya masharti katika zabuni ya jezi waliyopewa limo pia sharti la kukarabati Jengo. Hilo linafanyika kwaajii ya kupunguza matumizi ya kukaa hotelini, Ukarabati utahusisha pia sehemu ya mazoezi ya viungo Gym pamoja na bwawa la kuogelea lililopo katika Jengo la klabu hiyo. Mpaka Sasa Yanga ina mkataba na Sportpesa ambao mwaka huu watatoa Bilioni Moja na milioni 94, uongozi umefanikiwa kupataa mikataba na Taifa Gas toka kwa Rostam ambao watatoa milioni 300 lakini pia ushirikiano na Rostam bado upo. Rostam ndiye aliyetoa milioni 60 kuvunja mkataba wa aliyekuwa kipa wa klabu hiyo Klaus Kindoki na pesa za kumleta Molinga Yanga. Mkataba na GSM wa kwanza, ni ule wa jezi ambao klabu inapata shilingi za Kitanzania 1300 kwa kila jezi itakayouzwa na lengo ni kuhakikisha jezi milioni 1 zinauzwa ili klabu ipate Bilioni Moja na milioni 300. Pia mkataba unahusisha ukarabati wa Jengo la Yanga. Mkataba wa pili na GSM unahusisha magodoro ya GSM mkataba huu una thamani ya milioni 150, klabu ipo mbioni kuongeza mdhamini mwingine toka kampuni ya vinywaji atakayetoa pesa kama ilivyo Sportpesa na pia kukarabati sehemu ya kuchezea pitch ya Uwanja wa Kaunda ili uwe wa kisasa kutumika katika mazoezi, ndiyo maana shughuli ya kuweka kifusi inaendelea kwa kasi. Si kweli kwamba kocha Mwinyi Zahera amepewa siku tatu, bali juzi kulikua na kikao cha Kamati ya Utendaji na kocha aliitwa atambulishwe rasmi kwa wajumbe na pia ashauri mikakati ya kuelekea mechi na Zesco na kiujumla, hivyo uongozi una imani na kocha na wana ushirikiano mzuri na habari kuwa amepewa mechi tatu si za kweli. Kuhusu secretariat, tayari mchakato wa kuwapata katibu na wakurugenzi wa idara mbalimbali Kama fedha, masoko, ufundi na mashindano umeshakamilika na wiki hii watapewa ofa ya mikataba tayari kwa kuanza kazi Timu itaelekea Mwanza kwa maandalizi ya mechi na Zesco. Itaondoka Septemba 4 na mpaka kufikia Septemba 11 itakua Mwanza. Ikiwa Mwanza kutakua na Kubwa Kuliko, tamasha la kuichangia Yanga lililoandaliwa na Wanayanga wenyewe wa Mwanza. Wanamwanza wamelipia kila kitu kuhusu safari hiyo, hivyo klabu haitahusika na gharama yoyote na itafaidika katika mechi 2 za kirafiki kwa kupata 85 ya mapato ya mlangoni gate collection. Gazeti la Yanga liko mbioni na litarejea muda sio mrefu. Wameazimia Wanayanga wote kusameheana. Wale waliokua nje ya timu sasa wamerudi. Ni juhudi za Mwenyekiti kuhakikisha WanaYanga wote wanakua wamoja na kuacha visasi na kushirikiana na kuhakikisha Yanga inakua moja. Kila mwanachama asiache kuhudhuria mechi yetu na Zesco.  <topic>: MICHEZO 